Document ID: /roh_data/filtered/fineweb-2-filterrobots_roh.jsonl.gz/3469

L’Uffizi federal da cultura promova la plurilinguitad en Svizra.
La promoziun da la plurilinguitad e da la chapientscha tranter las cuminanzas linguisticas è da gronda impurtanza per la politica linguistica svizra. Las disposiziuns politicas e giuridicas areguard las linguas èn francadas en la Constituziun federala. L’artitgel 4 definescha las quatter linguas naziunalas da la Svizra (tudestg, franzos, talian e rumantsch), l’artitgel 18 renconuscha il princip da la libertad da lingua, e l’artitgel 70 determinescha las linguas uffizialas da la Confederaziun sco er la repartiziun da las cumpetenzas chantunalas e federalas per la realisaziun da la politica da linguas da la Confederaziun.
Dapi l’onn 2010 èn en vigur la Lescha e l’Ordinaziun davart las linguas naziunalas e la chapientscha tranter las cuminanzas linguisticas. Questas disposiziuns concretiseschan il mandat constituziunal da l’artitgel 70 da la Constituziun federala.